Cayandi punzha,
ashca runauna istama shamujcuna,
Jesús Jerusalenma shamungaraushcara uyasha,
ramos pangaunara apisha,
paita tupangaj llucshinauca,
caparinauca:
“¡Alabashca angui!
¡Señor Diospa shutii shamuj Israel Rey Apu.
Bindisiashca angui!”
Jesús shu malta burura tupasha,
paihua ahuai tiarica.
Cai Quillcashcasna:
”Ama manzhaichu Siomba ushushi:
Caiga camba Rey Apu shamun.
Shu malta buru ahuai tiarisha shamun.”
Ñaupa punda cai tucuira mana ali intindinaucachu pai yachachishca runauna.
Astaun Jesústa sumajyachishca huasha,
cai tucuira paimanda quillcashca ajta iyarinauca,
shinallara quillcashcasna runauna paita cai tucuira ranauca.
Jesúshua pariju tiajcuna pai Lazarora pambashcamanda cayaushcai,
huañushcamanda causachishcais,
pai rashcara cuintarianauca.
Chimandas runauna paita tupangaj shamunauca,
Jesús chi munanaita ricurinara rashcara uyashcamanda.
Astaun fariseoguna paigunapura ninauca:
“¡Ricuichi imasnara mana imaras ushanguichi.
Intiru mundu paita catinaun!”